Predkladacia správa 

	Návrh na neudelenie štátneho súhlasu sa predkladá v súlade s § 47 ods. 7 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje/neudeľuje štátny súhlas na pôsobenie súkromnej vysokej školy v súlade s § 47 ods. 6, 7 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom „Vysoká škola ekonomických štúdií AMOS“ v súlade s § 47 zákona o vysokých školách podala na ministerstvo školstva dňa 12. 2. 2004 právnická osoba Ing. Stanislav Krchnák – AMOS s. r. o. so sídlom v Bratislave, ktorá má právnu formu spoločnosti s ručením obmedzeným.  

	Akreditačná komisia v súlade so zákonom o vysokých školách posúdila žiadosť, nesúhlasí s udelením štátneho súhlasu a zároveň uviedla, že uvedená súkromná vysoká škola nie je spôsobilá poskytovať požadovaný študijný program najmä z personálnych dôvodov zabezpečenia študijného programu. 
	Keďže sú splnené podmienky na neudelenie štátneho súhlasu podľa § 47 ods. 7 zákona o vysokých školách (nesúhlasné stanovisko Akreditačnej komisie, nesúlad vnútorných predpisov so zákonmi), navrhuje ministerstvo školstva vláde neudeliť štátny súhlas vyššie uvedenej právnickej osobe. Vyššie uvedená právnická osoba týmto nebude oprávnená   pôsobiť   ako   súkromná   vysoká   škola   s názvom   „Vysoká škola ekonomických štúdií AMOS“.

Návrh na neudelenie štátneho súhlasu prešiel medzirezortným pripomienkovým konaním bez pripomienok. 
Na predložený návrh reagoval len žiadateľ listom ministrovi školstva, v ktorom uviedol  nesúhlasné názory, resp. viaceré výhrady spochybňujúce tento návrh. Aj keď tieto nie sú pripomienkami a ministerstvo ich nie je povinné vyhodnocovať, vo vyhodnotení pripomienkového konania na s. 2 – 5 sú uvedené spolu so stanoviskom ministerstva ku nim. Porovnanie výhrad v liste žiadateľa s faktami uverejnenými v predloženom návrhu a v origináloch dokumentov, na základe ktorých bol návrh pripravovaný, skôr utvrdzuje ministerstvo školstva v tom, že problém nie je tak ani vo faktoch, ale v spôsobe, ako ich žiadateľ v liste interpretuje označovaním za nepravdivé a prekrútené. Ministerstvo postupovalo v súlade so zákonom o vysokých školách a Akreditačná komisia konala so snahou dodržať pri posudzovaní stanovené akreditačné kritériá. 
Návrh nevyžaduje zvýšené nároky na štátny rozpočet, verejné financie, nemá vplyv na zamestnanosť ani na životné prostredie ani na podnikateľské prostredie.
Návrh na neudelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.